Document ID: 32008D0638

KOMISSION PÄÄTÖS,
tehty 30 päivänä heinäkuuta 2008,
päätöksen 2007/777/EY muuttamisesta siltä osin kuin on kyse lämpökäsiteltyjen siipikarjanlihavalmisteiden tuonnin sallimisesta Kiinasta
(tiedoksiannettu numerolla K(2008) 3874)
(ETA:n kannalta merkityksellinen teksti)
(2008/638/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä ja kansanterveyttä koskevista vaatimuksista sellaisten tuotteiden yhteisön sisäisessä kaupassa ja yhteisöön tuonnissa, joita eivät koske direktiivin 89/662/ETY ja, taudinaiheuttajien osalta, direktiivin 90/425/ETY liitteessä A olevassa I luvussa mainittujen erityisten yhteisön säädösten kyseiset vaatimukset, 17 päivänä joulukuuta 1992 annetun neuvoston direktiivin 92/118/ETY (1) ja erityisesti sen 10 artiklan 2 kohdan c alakohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (2) ja erityisesti sen 8 artiklan johdantokappaleen, 8 artiklan 1 kohdan ensimmäisen alakohdan, 8 artiklan 4 kohdan, 9 artiklan 2 kohdan b alakohdan sekä 9 artiklan 4 kohdan b ja c alakohdan,
sekä katsoo seuraavaa:
(1)
Eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta 29 päivänä marraskuuta 2007 tehdyllä komission päätöksellä 2007/777/EY (3) vahvistetaan säännöt tiettyjen lihavalmiste-erien tuomiseksi yhteisöön ihmisravinnoksi sekä niiden kolmansien maiden ja kolmansien maiden osien luettelot, joista tällaisten tuotteiden tuonti on sallittava. Lisäksi päätöksessä vahvistetaan todistusmallit ja kyseisiltä tuotteilta vaadittuja käsittelyjä koskevat säännöt.
(2)
Kiinan sallitaan päätöksen 2007/777/EY nojalla vievän yhteisöön ainoastaan sellaisia lämpökäsiteltyjä siipikarjanlihavalmisteita, jotka on käsitelty ilmatiiviissä astiassa vähintään Fo-arvoon 3 kyseisen päätöksen liitteessä II olevan 4 osan mukaisesti.
(3)
Kiinan viranomaiset ovat nyt pyytäneet komissiota sallimaan sellaisten siipikarjanlihavalmisteiden tuonnin yhteisöön, joille on tehty vähemmän tiukka käsittely eli joiden käsittelyssä saavutetaan vähintään 70 °C:n lämpötila.
(4)
Useilla komission yksiköiden Kiinaan tekemillä tarkastusmatkoilla on käynyt ilmi, että Kiinan ja erityisesti Shandongin maakunnan toimivaltaiset viranomaiset voivat rakenteensa puolesta riittävän hyvin huolehtia siipikarjan terveyteen liittyvästä tilanteesta.
(5)
Lisäksi Shandongin maakunnan viranomaiset ovat pystyneet osoittamaan, että direktiivissä 2002/99/EY ja päätöksessä 2007/777/EY vahvistettuja erityisiä eläinten terveyteen liittyviä vaatimuksia on noudatettu.
(6)
Maailman eläintautijärjestö (OIE) piti viimeksi toukokuussa 2007 Pariisissa vuosittaisen yleiskokouksensa, jolloin Kiinasta tuli järjestön täysjäsen, minkä jälkeen Kiinan viranomaiset ovat säännöllisesti lähettäneet komissiolle eläinten terveyttä koskevia tietoja. Lisäksi viranomaiset ovat lupautuneet ilmoittamaan komissiolle 24 tunnin kuluessa vahvistuksesta lintuinfluenssan ja Newcastlen taudin ilmenemisestä kaikissa sellaisissa Kiinan alueen osissa, jotka olivat aiemmin näistä taudeista vapaita.
(7)
Kiina on vastikään lähettänyt lintuinfluenssavirusnäytteitä lintuinfluenssaan erikoistuneelle yhteisön vertailulaboratoriolle. Virusnäytteiden vaihtaminen mahdollistaa yksityiskohtaisemmat tutkimukset viruksen kehittymisestä ja auttaa arvioimaan viruksen mahdollista alkuperää ja leviämistapoja.
(8)
Tämän vuoksi on aiheellista sallia sellaisten Shandongin maakunnasta Kiinasta peräisin olevien siipikarjanlihavalmisteiden tuonti yhteisöön, joiden käsittelyssä on päätöksen 2007/777/EY liitteessä II olevan 4 osan mukaisesti saavutettu vähintään 70 °C:n lämpötila.
(9)
Sen vuoksi päätöstä 2007/777/EY olisi muutettava.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2007/777/EY liitteessä II oleva 1 ja 2 osa tämän päätöksen liitteellä.
2 artikla
Jäsenvaltioiden on viipymättä toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava niistä viipymättä komissiolle.
3 artikla
Tämä päätös on osoitettu kaikille jäsenvaltioille.
Tehty Brysselissä 30 päivänä heinäkuuta 2008.

Labels: 0
3
17
18